**განმარტებითი ბარათი**

**საქართველოს კანონის პროექტზე**

**„არაგვის დაცული ლანდშაფტის შექმნისა და მართვის შესახებ“**

**საქართველოს კანონში ცვლილების შეტანის თაობაზე**

**ა) ზოგადი ინფორმაცია კანონპროექტის შესახებ:**

**ა.ა) კანონპროექტის მიღების მიზეზი:**

კანონპროექტის მიღების მიზეზი გამომდინარეობს, ერთი მხრივ, რეგიონის სოციო-კულტურული და ეკოლოგიური მახასიათებლების შენარჩუნებისა და მეორე მხრივ, საქართველოში დაცული ტერიტორიების ქსელის განვითარებისა და ურთიერთდაკავშირებულობის საჭიროებიდან გამომდინარე. დაცული ლანდშაფტების შექმნისა და თანამმართველობის ახალი პრაქტიკის დანერგვა წარმოადგენს საერთაშორისო დონეზე ადაპტირებულ მიდგომას, რომელიც ხელს უწყობს როგორც ბიომრავალფეროვნების შენარჩუნებას, აგრეთვე ადგილობრივი მოსახლეობის სოციო-ეკონომიკური მდგომარეობის გაუმჯობესებას ბუნებრივი რესურსებით მდგრადი სარგებლობის გზით. „არაგვის დაცული ლანდშაფტის შექმნისა და მართვის შესახებ“ საქართველოს კანონში ცვლილება, რომელიც გულისხმობს არაგვის დაცული ლანდშაფტის გაფართოებას ვაშლობისა და ხორხების ხეობებისთვის და აგრეთვე, „ფშავ-ხევსურეთის დაცული ტერიტორიების შექმნისა და მართვის შესახებ“ საქართველოს კანონით განსაზღვრული ფშავ-ხევსურეთის მრავალმხრივი გამოყენების ტერიტორიისთვის დაცული ლანდშაფტის სტატუსის მინიჭების შედეგად, მიზნად ისახავს ბუნებრივი რესურსებით მდგრადი სარგებლობის ხელშეწყობას, ეკოტურიზმის პოტენციალის გაუმჯობესებასა და უკანონო საქმიანობის აღმოფხვრას რეგიონში. აღნიშნული მრავალმხრივი გამოყენების ტერიტორია, რომლის საერთო ფართობი 2503 ჰექტარს შეადგენს, მოიცავს პირიქითა ხევსურეთის არხოტის, შატილისა და მიღმახევის ტრადიციულ თემებსა და ფშავის ნაწილს.

ხორხებისა და ვაშლობის ხეობებისთვის დაცული ლანდშაფტის სტატუსის მინიჭების საკითხი ეფუძნება ადგილობრივი მოსახლეობის ინიციატივას. აღნიშნული ტერიტორიის დიდი ნაწილი უჭირავს მთისა და მდელოს ეკოსისტემებს, დანარჩენი კი ღრმა და ციცაბო ხეობებზე მდებარე მთის ტყეებს და მყინვარულ-ნივალური ტიპის ეკოსისტემას. მდინარის ხეობების (ხევსურეთის, ფშავის და შავი არაგვის, თავიანთი შენაკადებით) განცალკევებული რელიეფი და ხეობების დამაკავშირებელი ქედები (2,500-3,000 მ.ზ.დ.) განაპირობებს ლანდშაფტის უნიკალურობას. ტერიტორია გამორჩეულია ისტორიულ-კულტურული თვალსაზრისითაც. ვაშლობისა და ხორხების ხეობებში მდებარეობს ისეთი კულტურული და ისტორიული მემკვიდრეობის ძეგლები, როგორებიცაა მაგალითად სოფ. ვაშლობში მაცხოვრის ამაღლების ეკლესია (VIII-IX სს.), სოფ. მენესოს შუა საუკუნეების პერიოდის დარბაზული ტიპის ეკლესია, სოფ. ქვემო ხორხში მდებარე კოშკი (IX-X სს), სოფ. ზემო ხორხის ღვთისმშობლის ეკლესიის კომპლექსი (X ს) და სხვა. რაც შეეხება ამჟამინდელი სტატუსით მრავალმხრივი გამოყენების ტერიტორიას, მისთვის დაცვითი კატეგორიის ამაღლების გადაწყვეტილება ეფუძნება მრავალმხრივი გამოყენების ტერიტორიის მართვის მექანიზმის აღსრულების პრობლემის გადაჭრის საჭიროებას. არაგვის დაცულ ლანდშაფტში გაერთიანების მიზნით, მრავალმხრივი გამოყენების ტერიტორიის სტატუსის გაუქმების საკითხი დარეგულირდება პარალელურად მიმდინარე საკანონმდებლო ცვლილებით „ფშავ-ხევსურეთის დაცული ლანდშაფტის შექმნისა და მართვის შესახებ„ საქართველოს კანონში.

არაგვის დაცული ლანდშაფტის გაფართოების შესაძლებლობის საკითხი შეთანხმდა ადგილობრივ თვითმართველობასთან, საქართველოს ეკონომიკისა და მდგრადი განვითარების სამინისტროსთან, საქართველოს კულტურის, სპორტის და ახალგაზრდობის სამინისტროსთან, სსიპ ეროვნულ სატყეო სააგენტოსთან, სსიპ დაცული ტერიტორიების სააგენტოსთან, სსიპ გარემოს ეროვნულ სააგენტოსთან, სსიპ წიაღის ეროვნულ სააგენტოსთან, საქართველოს საავტომობილო გზების დეპარტამენტთან, საქართველოს ეკონომიკის და მდგრადი განვითარების სამინისტროსთან. 2021 წელს გარემოს დაცვისა და სოფლის მეურნეობის სამინისტრომ შექმნა ვაშლობის ხეობის სამუშაო ჯგუფი, რომელმაც აგრეთვე განიხილა არაგვის დაცული ლანდშაფტის გაფართოების შესაძლებლობა.

აღსანიშნავია ის გარემოებაც, რომ კანონპროექტი არ ითვალისწინებს „ფშავ-ხევსურეთის დაცული ლანდშაფტის შექმნისა და მართვის შესახებ„ საქართველოს კანონით დადგენილი წესის ცვლილებას მრგვალი მორის გაცემასთან დაკავშირებით მრავალმხრივი გამოყენების ტერიტორიაზე და შესაბამისად, ადგილობრივი მოსახლეობის კეთილდღეობის უზრუნველყოფის მიზნით, პირიქითა ხევსურეთის არხოტის, შატილისა და მიღმახევის ტრადიციული თემებისა და ფშავის ნაწილის მაცხოვრებლებს უნარჩუნდებათ პირადი მოხმარებისთვის, აგრეთვე დაცული ტერიტორიის მენეჯმენტის გეგმით განსაზღვრული საქმიანობისთვის საქართველოს კანონმდებლობით დადგენილი წესით მრგვალი მორით სარგებლობის უფლებამოსილება.

**ა.ა.ა) კანონპროექტის მიღების მიზანი:**

კანონპროექტის მიღების მიზანს წარმოადგენს ფშავის, გუდამაყრის, პირაქეთა ხევსურეთისა და პირიქითა ხევსურეთის ბუნებრივი ეკოსისტემებისა და ისტორიული იერსახის შენარჩუნება ერთიანი მიდგომის გზით. ხორხებისა და ვაშლობის ხეობების, აგრეთვე პირიქითა ხევსურეთის ტერიტორიის არაგვის დაცული ლანდშაფტის საზღვრებში მოქცევა ხელს შეუწყობს არაგვის დაცული ლანდშაფტის დაარსების ძირითადი მიზნების მიღწევას:

 ა) კავკასიონის ცენტრალურ ნაწილში (ისტორიული ფშავ-ხევსურეთი) არსებული აღმოსავლეთ კავკასიონის ტერიტორიის სამხრეთ და ჩრდილოეთ ფერდობების, მდინარეების - ასას, არღუნის, ანდაქისწყალის, ხევსურეთის არაგვის და ფშავის არაგვის ხეობების არსებული ეკოსისტემების მთა-ტყის, სუბალპური ტყე-მდელოების, ალპური მდელოების, სუბნივალური და ნივალური ლანდშაფტების პირვანდელი სახისა და ბუნებრივ- ეკოლოგიური წონასწორობის შენარჩუნება და დაცვა;

ბ) არაგვის დაცულ ლანდშაფტში ბუნებრივი ეკოსისტემების, ლანდშაფტების, ცხოველთა და მცენარეთა სამყაროს, განსაკუთრებით – საფრთხის წინაშე მყოფ მცენარეთა და ცხოველთა გენოფონდის, დაცვა, აღდგენა და ბიოლოგიური მრავალფეროვნების შენარჩუნების უზრუნველყოფა;

გ) მიწის, წყლისა და სხვა ბუნებრივი რესურსების დაცვა, აღდგენა და ამ რესურსებით რაციონალური სარგებლობა; ეკოლოგიური განათლებისა და მეცნიერული კვლევა-ძიებისთვის ხელსაყრელი პირობების შექმნა; ისტორიულ-კულტურული მემკვიდრეობის დაცვა და შენარჩუნების უზრუნველყოფა;

დ) ბუნებრივ და ადამიანის მიერ სახეცვლილ გარემოში რეკრეაციის, ტურიზმისა და სოფლის მეურნეობის მდგრადი განვითარებისთვის ხელსაყრელი პირობების შექმნის ხელშეწყობა.

**ა.ა.ბ) კანონპროექტის მიღების აუცილებლობა:**

კანონპროექტის მიღება გამოწვეულია იმ გარემოებით, რომ „დაცული ტერიტორიების სისტემის შესახებ“ საქართველოს კანონის მე-14 მუხლის თანახმად, დაცული ტერიტორიის გაფართოების გადაწყვეტილებას იღებს საქართველოს პარლამენტი. შესაბამისად, დაცული ტერიტორიის ცვლილებას სჭირდება კანონში შესაბამისი ცვლილების შეტანა.

**ა.ბ) კანონპროექტის მოსალოდნელი შედეგები:**

კანონპროექტის მიღების შედეგად, არაგვის დაცული ლანდშაფტის ფართობი გაიზრდება 11 737 ჰა-ით და „დაცული ტერიტორიების სისტემის შესახებ“ საქართველოს კანონის მე-8 მუხლით განსაზღვრული დაცული ლანდშაფტის სტატუსი მიენიჭება ხორხებისა და ვაშლობის ხეობებს და ასევე, „ფშავ-ხევსურეთის დაცული ტერიტორიების შექმნისა და მართვის შესახებ“ საქართველოს კანონით განსაზღვრულ ფშავ-ხევსურეთის მრავალმხრივი გამოყენების ტერიტორიას, რომელიც მოიცავს პირიქითა ხევსურეთის არხოტის, შატილისა და მიღმახევის ტრადიციულ თემებსა და ფშავის ნაწილს. პარალელურად მიმდინარე საკანონმდებლო ცვლილებების საფუძველზე, რომელიც განხორციელდება აღნიშნულ კანონში, გაუქმდება ფშავ-ხევსურეთის მრავალმხრივი გამოყენების ტერიტორია მისთვის კატეგორიის ცვლილებისა და არაგვის დაცულ ლანდშაფტში გაერთიანების მიზნით. გაფართოებული ტერიტორია მოექცევა არაგვის დაცული ლანდშაფტის შემადგენლობაში და მასზე გავრცელდება დაცულ ლანდშაფტის მართვასთან დაკავშირებული რეგულაციები, რომელიც განსაზღვრულია “არაგვის დაცული ლანდშაფტის შექმნისა და მართვის შესახებ” საქართველოს კანონით.

**ა.გ) კანონპროექტის ძირითადი არსი:**

კანონპროექტი შედგება 2 მუხლისგან. პირველი მუხლით განისაზღვრება არაგვის დაცული ლანდშაფტის ახალი ფართობი და საზღვრები (კოორდინატები), ხოლო მე-2 მუხლით დადგენილია კანონის ძალაში შესვლის თარიღი.

**ა.დ) კანონპროექტის კავშირი სამთავრობო პროგრამასთან და შესაბამის სფეროში არსებულ სამოქმედო გეგმასთან, ასეთის არსებობის შემთხვევაში (საქართველოს მთავრობის მიერ ინიციირებული კანონპროექტის შემთხვევაში):**

ასეთი არ არსებობს.

**ა.ე) კანონპროექტის ძალაში შესვლის თარიღის შერჩევის პრინციპი, ხოლო კანონისთვის უკუძალის მინიჭების შემთხვევაში − აღნიშნულის თაობაზე შესაბამისი დასაბუთება:**

კანონპროექტის ძალაში შესვლა გათვალისწინებულია 2023 წლის 1 იანვრიდან. კანონს უკუძალა არ აქვს.

**ა.ვ) კანონპროექტის დაჩქარებული წესით განხილვის მიზეზები და შესაბამისი დასაბუთება (თუ ინიციატორი ითხოვს კანონპროექტის დაჩქარებული წესით განხილვას):**

ასეთი არ არსებობს.

**ბ) კანონპროექტის ფინანსური გავლენის შეფასება საშუალო ვადიან პერიოდში (კანონპროექტის ამოქმედების წელი და შემდგომი 3 წელი):**

**ბ.ა) კანონპროექტის მიღებასთან დაკავშირებით აუცილებელი ხარჯების დაფინანსების წყარო:**

კანონპროექტის მიღებასთან დაკავშირებული ხარჯების დაფინანსების წყაროს წარმოადგენს სახელმწიფო ბიუჯეტი.

**ბ.ბ) კანონპროექტის გავლენა სახელმწიფო ან/და მუნიციპალიტეტის ბიუჯეტის საშემოსავლო ნაწილზე:**

კანონპროექტი არ იქონიებს გავლენას სახელმწიფო და მუნიციპალური ბიუჯეტის საშემოსავლო ნაწილზე.

**ბ.გ) კანონპროექტის გავლენა სახელმწიფო ან/და მუნიციპალიტეტის ბიუჯეტის ხარჯვით ნაწილზე:**

არაგვის დაცული ლანდშაფტის გაფართოების შემდეგ, სსიპ დაცული ტერიტორიების სააგენტოსთვის, საჭირო პერსონალით დაკომპლექტებისა და დაცვის სამსახურის აღჭურვილობისთვის, სახელმწიფო ბიუჯეტიდან უნდა გამოიყოს 185 800 ლარი, რომელიც განაწილდება შემდეგი პროპორციით (ცხრილი №1):

**ცხრილი № 1**

|  |
| --- |
| **არაგვის დაცული ლანდშაფტის ადმინისტრაცია** |
| **№** | **დასახელება** | **რაოდენობა** | **წლის ფონდი (ლარი)** |
|  | შრომის ანაზღაურება:* უბნის უფროსი რეინჯერი
* რეინჯერი
 | 39 | 36 00097 200 |
|  | **სახელფასო ფონდი** |  | 133 200 |
|  | სხვა საქონელი და მომსახურება (ზამთარ-ზაფხულის უნიფორმა, ზამთარ-ზაფხულის ფეხსაცმელი, ავტომანქანა, ცეცხლსასროლი იარაღი, სამკერდე კამერები და სხვა სპეციფიკური აღჭურვილობა) |  | 85 000 |
|  | **სულ**  |  | **218 200** |

**ბ.დ) სახელმწიფოს ახალი ფინანსური ვალდებულებები, კანონპროექტის გავლენით სახელმწიფოს ან მის სისტემაში არსებული უწყების მიერ მისაღები პირდაპირი ფინანსური ვალდებულებების (საშინაო ან საგარეო ვალდებულებები) მითითებით:**

კანონპროექტის მიღება სახელმწიფოს მხრიდან ახალი ფინანსური ვალდებულებების აღებას არ ითვალისწინებს.

**ბ.ე) კანონპროექტის მოსალოდნელი ფინანსური შედეგები იმ პირთათვის, რომელთა მიმართაც ვრცელდება კანონპროექტის მოქმედება, იმ ფიზიკურ და იურიდიულ პირებზე გავლენის ბუნებისა და მიმართულების მითითებით, რომლებზედაც მოსალოდნელია კანონპროექტით განსაზღვრულ ქმედებებს ჰქონდეს პირდაპირი გავლენა:**

კანონპროექტი იქონიებს გავლენას იმ პირების მიმართ, რომლებიც დასაქმდებიან არაგვის დაცული ლანდშაფტის ადმინისტრაციაში, ამ კანონით განსაზღვრული ტერიტორიის დაცვის მიზნით.

**ბ.ვ) კანონპროექტით დადგენილი გადასახადის, მოსაკრებლის ან სხვა სახის გადასახდელის (ფულადი შენატანის) ოდენობა შესაბამის ბიუჯეტში და ოდენობის განსაზღვრის პრინციპი:**

კანონპროექტი არ ადგენს გადასახადს, მოსაკრებელს ან სხვა სახის გადასახდელს.

**გ) კანონპროექტის მიმართება საერთაშორისო სამართლებრივ სტანდარტებთან:**

**გ.ა) კანონპროექტის მიმართება ევროკავშირის სამართალთან:**

კანონპროექტი არ ეწინააღმდეგება ევროკავშირის სამართალს.

**გ.ბ) კანონპროექტის მიმართება საერთაშორისო ორგანიზაციებში საქართველოს წევრობასთან დაკავშირებულ ვალდებულებებთან:**

კანონპროექტი არ ეწინააღმდეგება საერთაშორისო ორგანიზაციებში საქართველოს წევრობასთან დაკავშირებულ ვალდებულებებს.

**გ.გ) კანონპროექტის მიმართება საქართველოს ორმხრივ და მრავალმხრივ ხელშეკრულებებთან და შეთანხმებებთან, აგრეთვე, ისეთი ხელშეკრულების/შეთანხმების არსებობის შემთხვევაში, რომელსაც უკავშირდება კანონპროექტის მომზადება, - მისი შესაბამისი მუხლი ან/და ნაწილი:**

კანონპროექტი შესაბამისობაშია საქართველოს ორმხრივ და მრავალმხრივ ხელშეკრულებებთან და შეთანხმებებთან. კანონპროექტის მიღება არ უკავშირდება რომელიმე ხელშეკრულებას/შეთანხმებას. კანონპროექტის მიღება ხელს უწყობს საქართველოს მიერ რატიფიცირებული საერთაშორისო შეთანხმებებით („კონვენცია ბიოლოგიური მრავალფეროვნების შესახებ“, „კონვენცია მიგრირებადი სახეობების შესახებ“, „ევროპის ველური ბუნებისა და ბუნებრივი ჰაბიტატების კონვენცია“ (ე.წ. „ბერნის კონვენცია“), „გაერთიანებული ერების ორგანიზაციის კლიმატის ცვლილების ჩარჩო კონვენცია“ და ა.შ.) ნაკისრი ვალდებულებების შესრულებას და ასევე, სრულად შეესაბამება „ბუნების კონსერვაციის საერთაშორისო კავშირის“ (IUCN) ზოგად პოლიტიკასაც.

**გ.დ) არსებობის შემთხვევაში, ევროკავშირის ის სამართლებრივი აქტი, რომელთან დაახლოების ვალდებულებაც გამომდინარეობს „ერთი მხრივ, საქართველოსა და, მეორე მხრივ, ევროკავშირსა და ევროპის ატომური ენერგიის გაერთიანებას და მათ წევრ სახელმწიფოებს შორის ასოცირების შესახებ შეთანხმებიდან“ ან ევროკავშირთან დადებული საქართველოს სხვა ორმხრივი და მრავალმხრივი ხელშეკრულებებიდან:**

ასეთი არ არსებობს.

**დ) კანონპროექტის მომზადების პროცესში მიღებული კონსულტაციები:**

**დ.ა) სახელმწიფო, არასახელმწიფო ან/და საერთაშორისო ორგანიზაცია/დაწესებულება, ექსპერტი, სამუშაო ჯგუფი, რომელმაც მონაწილეობა მიიღო კანონპროექტის შემუშავებაში, ასეთის არსებობის შემთხვევაში:**

ასეთი არ არსებობს.

**დ.ბ) კანონპროექტის შემუშავებაში მონაწილე ორგანიზაციის/დაწესებულების, სამუშაო ჯგუფის, ექსპერტის შეფასება კანონპროექტის მიმართ, ასეთის არსებობის შემთხვევაში:**

ასეთი არ არსებობს.

**დ.გ) სხვა ქვეყნების გამოცდილება კანონპროექტის მსგავსი კანონების იმპლემენტაციის სფეროში, იმ გამოცდილების მიმოხილვა, რომელიც მაგალითად იქნა გამოყენებული კანონპროექტის მომზადებისას, ასეთი მიმოხილვის მომზადების შემთხვევაში:**

ასეთი არ არსებობს.

**ე) კანონპროექტის ავტორი:**

საქართველოს გარემოს დაცვისა და სოფლის მეურნეობის სამინისტრო.

**ვ) კანონპროექტის ინიციატორი:**

 საქართველოს მთავრობა.